"Setswana Puo ya Gae (HL)/P2 15 DBE/Ngwanaitseele 2022 NSC – Kaedi ya go Tshwaya POTSO 12: POTSO YA TLHAMO NTLHOMOLE MMUTLWA – OM Lobelo ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tlhamo ya motlhatlhojwa.  Ke boammaaruri jo bo ka se ganediweng ka gope gore botlhoko ga bo ke bo nnela ruri mo mothong, ka yo o simololang ka botlhoko o feleletsa ka monate.  Matsetseleko o simolola ka botlhoko gonne rraagwe e bong Kgori a mmetlela tsela ya gore fa a rola tiro ya bogotsamolelo a tsene mo ditlhakong tsa gagwe. Seno se mmakela matlhotlhapelo gonne rraagwe o mo golega ka kgole ntswa a na le ditoro tse e leng tsa gagwe.  Kutlobotlhoko ya ga Matsetseleko e etegetswa ke ntlha ya fa go se yo o emang le ena gonne mmaagwe a sa mmuelele ka a tshaba rraagwe.  Matsetseleko o tsaya tshwetso ya go ngwega mo gae go ipetlela bokamoso jo bo phatsimang. O gorogela fa lebenkeleng la ga Rre Segonyamatlho go batla sengwe sa go buga legaba. O ne a sa itse gore o ya go lala a beile tlhogo kae gonne e rile go utlwa dimpa di tuka bolelo, a simolola go otsela, mme a robala mo setupung ka ntlha ya go tsoga mo mosong le go tlhola mo sejanageng motshegare otlhe. A botlhoko jo bo kalo ruri.  O kopile tiro kwa go nngwe ya meepo ya kwa Madibeng gaufi le Kgaladi e bile o setse a tsenetse dipotsotherisano gona. Matsetseleko ga a ka a bona tiro e gonne go tlhokega go tladiwa diphatlha di le mokawanyana fela tsa badiri ba le batlhano ba ba nang le maitemogelo a dingwaga di le tharo ba dira mo meepong ya ditaemane. Se ke matlhotlhapelo a a itemogelang ona ka ntlha ya go tlhoka maitemogelo a tiro e.  Matsetseleko o tlhologelela mokapelo wa gagwe wa bonyana e bong Palesa yo a neng a sa mo laela fa a inaya naga. O batla go golagana le Palesa, mme ga go kgonagale ka ntlha ya fa go iphitlha ga gagwe mo Kgaladi go mo itsa go ya gae ka a tlaa bo a itatlhela mo diatleng tsa banna ba lekgotla. Se ke maitemogelo a a botlhoko a a lebaganeng le ona.  Matsetseleko o ne a le mo kutlobotlhokong gonne a ne a gopotse gore mmaagwe o ngunanguna ka pelo gonne a sa itse kwa ngwana wa gagwe a leng teng. A masula a a kalo ruri.  Rre Kgori o tlhokafala ka ntlha ya go ngomoga pelo ka ga morwae gammogo le maikotlhao a go bo a mo ganeditse go ipetlela isago ya gagwe. Matlhotlhapelo a ga Matsetseleko ke go sa kgone go ya go boloka rraagwe.  Matsetseleko o nna le difatlhi ka ntlha ya lefuto la dipelo tse di botlhoko tsa batsadi. O pegwa ke dinokwane mo sejanageng sa bogodu sa ga bra Boots. Matsetseleko o itemogela matlhotlhapelo ka a isiwa kgolegelong gonne faele ya go batlwa ga gagwe e fitlhetswe mo sejanageng seo sa bogodu.  Ka botlhoko bo sa nnele ruri mo mothong, Matsetseleko o ne a bona tiro kwa meepong mme dilo tsa simolola go mo tsamaela sentle. Morago ga dikgwedi di le supa a dira foo, a godisiwa mme a tlosiwa kwa lebanteng a isiwa mo diofising tsa motlakase. Kwalololo e ileditswe Phetla"